II.
PREDKLADACIA SPRÁVA
k návrhu nariadenia vlády Slovenskej republiky, ktorým sa mení 
nariadenie vlády SR č. 194/2005 Z. z. o elektromagnetickej kompatibilite
Návrh nariadenia vlády Slovenskej republiky, ktorým sa mení nariadenie vlády SR 
č. 194/2005 Z. z. o elektromagnetickej kompatibilite sa predkladá na rokovanie vlády Slovenskej republiky na základe plánu Legislatívnych úloh vlády Slovenskej republiky na rok 2007.
Návrh nariadenia vlády sa predkladá na základe právnej analýzy Európskej komisie. Závery právnej analýzy boli už zahrnuté aj do nového návodu k Smernici Európskeho parlamentu a Rady 2004/108/ES z 15. decembra 2004 o aproximácii právnych predpisov členských štátov vzťahujúcich sa na elektromagnetickú kompatibilitu a o zrušení smernice 89/336/EHS,  zverejneného 22. 3. 2007.
Touto novelou sa nariadenie vlády č. 194/2005 Z. z. o elektromagnetickej kompatibilite  dostáva do súladu so smernicou 2004/108/ES a  oficiálnym výkladom smernice 2004/108/ES, ktorú uvedené nariadenie vlády transponuje.
Návrh nariadenia vlády je v súlade s Ústavou Slovenskej republiky a všeobecne záväznými právnymi predpismi. Predkladaný návrh nariadenia nepredstavuje žiadne nároky na štátny rozpočet ani na rozpočty obcí alebo vyšších územných celkov, nebude mať vplyv ani na zamestnanosť v Slovenskej republike čo nám potvrdilo aj ministerstvo financií listom č. MF/16404/2007-81 zo dňa 2. mája 2007.
Predkladaný návrh bol zaslaný na medzirezortné pripomienkové konanie, oslovených bolo 29 subjektov, 4 subjekty svoje stanovisko nezaslali, bez pripomienok bolo stanovisko 21 subjektov a pripomienky uplatnili 4 subjekty. K návrhu neboli vznesené žiadne zásadné pripomienky. Väčšina pripomienok  bola predkladateľom zapracovaná do návrhu materiálu. Návrh sa predkladá na ďalší legislatívny proces bez rozporov.